Tom Behnke (KF), 2009-05-26:
Jeg synes, det er fint, at vi får en forespørgselsdebat her, hvor vi sådan lige kan opsummere, og når jeg skal prøve at opsummere, kan jeg kun nå frem til den konklusion, at det er stærkt problematisk, at der i samfundet findes mennesker, som i deres skånselsløse jagt på hurtige penge er klar til at slå andre mennesker ihjel bare for at få nogle flere penge.
Det er i den grad utryghedsskabende i hele samfundet, over for alle, der bor her i landet, at disse gale mennesker slet ingen hensyn tager til udenforstående og sagesløse mennesker i deres jagt på markeder, i deres jagt på hurtige penge, i deres kamp om, hvem der skal have lov til at lave illegal virksomhed på det ene eller det andet område.
Derfor har vi Konservative også været meget optaget af at medvirke til en række tiltag for at komme bandeopgøret til livs.
Vi har gennemført eller er i fuld gang med at gennemføre - en intensiveret politiindsats, en massiv polititilstedeværelse på gader og stræder dér, hvor det er relevant, omfattende visitationer af personer og ikke mindst biler i visitationszonerne, systematiske ransagninger efter våben hos bandemedlemmer, hos medlemmer af rockerklubber og lignende og intensiv målrettet efterforskning imod bandemedlemmer.
Vi har vedtaget at tilføre politiet yderligere 300 ekstra politifolk.
Regeringen har fremlagt en samlet bandepakke med skærpede straffe for våbenlovovertrædelser og personfarlig kriminalitet i forbindelse med de her bandeopgør, udvidet mulighed for udvisning, hvis udlændinge laver kriminalitet i forbindelse med de her bandeopgør og intensiveret samarbejde med SKAT efter den såkaldte Al Capone-model.
Det er jo lidt underligt, at nogle af disse bandemedlemmer og rockere, som er på førtidspension, fordi det er meget skrøbelige mennesker, vi har med at gøre her, på deres førtidspension er i stand til at købe kæmpestore biler til millioner af kroner.
De penge må jo være kommet et eller andet sted fra, og det er ikke de sociale kasser, der giver dem, heller ikke selv om de sociale ydelser er blevet sat op over årene, og derfor kommer de penge selvfølgelig fra kriminalitet.
Derfor er det vigtigt med et intensiveret samarbejde med SKAT.
Der er indførelse af forbud mod bandevagter.
Det er jo helt uhørt, at der er nogle her i samfundet, der mener sig berettiget til at stå på gadehjørner og visitere andre mennesker, inden de kommer ind i »deres« område.
Det er fuldstændig uhørt, at det overhovedet kan finde sted.
Der er oprettelse af særlige banderåd i politikredsene.
Der er indførelse af mulighed for straksafsoning, ja, ikke bare en mulighed, men man skal sikre straksafsoning af dømte bandemedlemmer.
De skal ikke lige hjem og hente tandbørsten efter dom, nej, det er direkte i fængsel.
Der er blevet bedre mulighed for varetægtsfængsling.
Der er fokus på kriminalpræventive tiltag.
Der etableres videnopsamling og forskning i, hvordan vi kan komme videre.
Der er uddannelse i bekæmpelse af bandekriminalitet og uddannelse i, hvordan vi forhindrer og bekæmper rekruttering af nye bandemedlemmer.
Der er nedsat en ungdomskommission, som skal se på, hvad vi gør, hvad vi har gjort, hvad der virker, hvad der ikke virker, hvordan vi kommer videre ad den vej, og hvordan vi gør det endnu bedre.
Vi har således gjort meget og er fortsat i gang med flere tiltag.
Men når det er sagt, tror jeg til gengæld også, at vi her i Folketinget skal erkende, at det ikke er os, der er politiet.
Det er ikke os, der ude på gader og stræder skal standse det her bandeopgør.
Det skal vi overlade til politiet.
Det er den myndighed, der har uddannelsen til det, der har kompetencerne til det, der har den viden og indsigt, der skal til, og det er dem, vi har ansat til at løse den her opgave.
Derfor skal vi give politiet tid til at løse den opgave og erkende, at det ikke er en opgave, man løser på 2 dage eller 3 dage.
Det tager tid, for det er meget omfattende.
Med de mange nye redskaber, som vi har givet politi og anklagemyndighed, og dem, vi er i fuld gang med at give dem yderligere, er jeg helt overbevist om, at politiet nok skal løse den opgave.